મિત્ર મૃગેશભાઈ, મને રીડગુજરાતી પર નિયમિત લેખ ન મૂકી શકાય ત્યારે કાયમ અફસોસ થાય કે ઉપર આવીને મારે તમારો ઠપકો ખાવો પડશે, અઠવાડીયે છની બદલે ત્રણથી ચાર કૃતિઓ મૂકવાનો યત્ન રહે છે. ગઈકાલે જ ધનંજયકાકા સાથે ચર્ચા થઈ તેમ હવે ટાઈપ કરેલી કૃતિઓનો એક સંગ્રહ અગાઉથી જ આપણી પાસે હોય તો રોજ એક કૃતિ મૂકી શકીએ એવી વ્યવસ્થા કરવી છે. સોનિયાબેન ઠક્કરની અથાગ અને સતત નિઃસ્વાર્થ મહેનત, કાકા ધનંજયભાઈ શાહની લેખ શોધી આપવાની ચીવટ અને તેને સ્કેન કરી મોકલવાની મહેનત, હજારો વાચકોનો રોજે મળતો અથાગ પ્રેમ અને પ્રતિભાવ, સ્નેહસભર ઈ-મેલ્સ અને ફોનકોલ્સ, કેટલાય વાચકોની લેખ માટેની ઉઘરાણી.. આ બધુંય તમારી જ મહેનતનું અને તમારા જ હકનું છે. મને નિરાશાના અને હતાશામાં વાંચન જ દિશા ચીંધે છે, કોઈ એક સંવાદ કે લીટી સ્પર્શી જાય અને થાય કે જાણે ઈશ્વર પોતે જ મને એ વંચાવવા ઈચ્છે છે, ઈશ્વર મારા સવાલનો જવાબ જાણે મને આ રીતે આપે છે, અને હું ફરી જાણે રિફ્રેશ થઈને ઝંપલાવી દઉં છું.